b'\n_START_ARTICLE_\nAvgust Guzelj\n_START_SECTION_\n\xc5\xbdivljenje in delo\n_START_PARAGRAPH_\nPo za\xc4\x8detnem \xc5\xa1olanju v \xc5\xa0kofji Loki je obiskoval realko v Ljubljani, kjer je maturiral leta 1881. Diplomiral je na Visoki \xc5\xa1oli za kmetijsko in gozdarstvo na Dunaju. Tam je opravil tudi izpit o zgradbi hudournikov, ki je bil pogoj za vstop v dr\xc5\xbeavno slu\xc5\xbebo._NEWLINE_Leta 1886 je vstopil kot gozdarski praktikant v slu\xc5\xbebo kneza K. Auersperga v Ko\xc4\x8devju in sodeloval pri gospodarski ureditvi revirja Gla\xc5\xbeute. V letih 1887\xe2\x80\x9388 je slu\xc5\xbeil kot komisar za razmejitev dr\xc5\xbeavnih gozdov v Bosni v okrajih Prnjavor, Te\xc5\xa1anj, Doboj, Banja Luka, toda ker v Bosni ni mogel dose\xc4\x8di definitivnosti, je vstopil kot gozdarski praktikant pri gozdnodomerskem oskrbni\xc5\xa1tvu v Trbi\xc5\xbeu, tam je bil leta 1889 dodeljen novemu oddelku za ureditev gozdnega obrata in delal na novi ureditvi revirja Ukve. Leta 1889 je bil prestavljen h gozdnemu oskrbni\xc5\xa1tvu v Millstatt, kjer je izmeril planino Grundalm. Leto kasneje je polo\xc5\xbeil v poljedelskem ministrstvu izpit za tehni\xc4\x8dno slu\xc5\xbebo pri upravi dr\xc5\xbeavnih gozdov, in bil leta 1891 imenovan za eleva. Samostojno je izvedel revizijo revirja na planini Teichel v dolini M\xc3\xb6lle. V zimi 1891/92 je deloval pri enakem oddelku v Gorici. Leta 1892 je bil imenovan za praktikanta in okrajnega tehnika za sodni okraj Podgrad v Istri, istega leta je postal asistent, leta 1894 pa pristav gozdarskega nadzorstva. Vodil je pogozdovanje Krasa, oskrbovanje drevesnic, gospodarsko ureditev in konstituiranje zadru\xc5\xbenih gozdov. V letih 1895\xe2\x88\x921908 je bil okrajni gozdarski referent za Novo mesto, Kr\xc5\xa1ko in \xc4\x8crnomelj. Na kmetijski \xc5\xa1oli na Grmu v Novem mestu je ve\xc4\x8d let u\xc4\x8dil gozdarstvo. Prirejal je poljudna predavanja. Leta 1898 je dobil naslov komisarja. Leta 1907 je postal nadkomisar. Upokojil se je leta 1908.\n_START_SECTION_\nDela\n_START_PARAGRAPH_\nVe\xc4\x8d svojih prispevkov je objavil v reviji Kmetovalec, nekaj pa tudi v Koledarju za kmetovalce (1908). Leta 1903 je Gozdarsko dru\xc5\xa1tvo za Kranjsko in Primorsko izdalo njegovo delo z naslovom Navod za oskrbovanje malih gozdnih posestev na Kranjskem in Primorskem (1903) (COBISS).'